เตือนช่วงนี้ระวังโรคตาแดงระบาด แม้เป็นโรคที่หายเองได้แต่อาจมีอาการแทรกซ้อนทางระบบประสาท
จากการเฝ้าระวังสถานการณ์โรคตาแดง ของกรมควบคุมโรค ตั้งแต่วันที่ 1 มกราคม - 4 ตุลาคม 2564 พบผู้ป่วย 27,007 ราย ส่วนใหญ่อยู่ในกลุ่มผู้สูงอายุและวัยทำงาน อายุ 45-54 ปี รองลงมาคือ อายุ 55-64 ปี และอายุมากกว่า 65 ปี พบมากที่สุดในพื้นที่ภาคตะวันออกเฉียงเหนือ รองลงมาคือภาคเหนือ ภาคใต้และภาคกลาง พบมากสุดในกลุ่มอาชีพเกษตรกร พยากรณ์โรคและภัยสุขภาพประจำสัปดาห์นี้ คาดว่าช่วงนี้จะมีโอกาสพบผู้ป่วยโรคตาแดงเพิ่มขึ้นได้ เนื่องจากโรคนี้พบมากในช่วงฤดูฝนและสามารถติดต่อกันได้ง่าย ระยะการติดต่อไปยังผู้อื่นคือ ประมาณ 14 วัน โดยการสัมผัสกับน้ำตา หรือจากการใช้สิ่งของร่วมกัน เช่น แก้วน้ำ จาน ชาม ผ้าเช็ดหน้า โทรศัพท์มือถือ ที่เปื้อนเชื้อจากมือของผู้ป่วยแล้วขยี้ตา หลังผ่านไป 24-72 ชั่วโมง ผู้สัมผัสจะเริ่มมีการอักเสบของเยื่อบุตา โดยมีอาการตาแดง ระคายเคืองตา ปวดตา น้ำตาไหล แสบตาเวลาถูกแสง มีขี้ตามากกว่าปกติ อาจมีเลือดออกใต้เยื่อบุตาขาวและมักเป็นสองข้าง อาการเลือดออกจะทุเลาภายใน 7-12 วัน อย่างไรก็ตาม โรคนี้สามารถหายเองได้ หากไม่มีการติดเชื้อแบคทีเรียซ้ำแต่อาจมีอาการแทรกซ้อนทางระบบประสาทตามมาได้ ขอแนะนำการป้องกันคือ ล้างมือด้วยน้ำและสบู่ให้สะอาดอยู่เสมอ ไม่คลุกคลีใกล้ชิดหรือใช้สิ่งของร่วมกับผู้ป่วย ถ้ามีฝุ่นละอองหรือน้ำสกปรกเข้าตา ควรล้างตาด้วยน้ำสะอาดทันที อย่าปล่อยให้แมลงหวี่ แมลงวันตอมตา หมั่นดูแลรักษาความสะอาดของร่างกาย สิ่งของเครื่องใช้ต่างๆ เช่น เสื้อผ้า ผ้าเช็ดหน้า ผ้าปูที่นอน ปลอกหมอน ให้สะอาดอยู่เสมอ ส่วนผู้ป่วยโรคตาแดงไม่ควรขยี้ตา ระวังอย่าให้แมลงหวี่ แมลงวันตอมตา การเช็ดขี้ตาให้ใช้กระดาษทิชชูเช็ด ควรหยุดเรียน หรือหยุดงานรักษาตัวอยู่ที่บ้าน ประมาณ 1-2 สัปดาห์จนกว่าจะหาย เพื่อป้องกันไม่ให้โรคตาแดงลุกลาม หรือติดต่อสู่คนอื่น